钦定古今图书集成/历象汇编/岁功典/第085卷 > 《史记》 > 律书
## 钦定古今图书集成/历象汇编/岁功典/第085卷 > 《史记》 > 律书

广莫，风居北方。广莫者，言阳气在下，阴莫阳广大也，
故曰广莫。东至于虚。虚者，能实能虚。言阳气冬则宛
藏于虚日，冬至则一阴下藏，一阳上舒，故曰虚。东至
于须女。言万物变动其所，阴阳气未相离，尚相如胥
也，故曰“须女。”十一月也，律中黄锺。黄锺者，阳气踵黄
泉而出也。其于十二子为子。子者，滋也；滋者，言万物
滋于下也。其于十母为壬癸。壬之为言任也，言阳气
任养万物于下也。癸之为言揆也，言万物可揆度，故
曰“癸。”